*Tämä artikkeli käsittelee muusikkoa. Lyhenteen NAS merkityksiä on täsmennyssivulla.*

**Nas** (oikealta nimeltään **Nasir Bin Olu Dara Jones**, s. 14. syyskuuta 1973 Brooklyn, New York, New York) on yhdysvaltalainen rap-artisti. Hän on julkaissut uransa aikana yli kymmenen sooloalbumia, joista ensimmäinen, klassikkona pidetty *Illmatic*, julkaistiin vuonna 1994. Hänet palkittiin Grammy-palkinnolla vuoden 2020 albumistaan *King’s Disease*.

Varhainen elämä
---------------

Nas varttui Queensbridgen asuinalueella.
Jones syntyi afroamerikkalaiseen perheeseen Brooklynissa New Yorkissa vuonna 1973. Noin kolmevuotiaana hän muutti perheensä kanssa Queensin piirikuntaan Queensbridgen asuntoalueelle. Hänen isänsä on jazz-muusikko, trumpetisti Olu Dara. Hänellä on nuorempi veli Jabari "Jungle", joka on myös tehnyt uraa rap-artistina. Jonesin vanhemmat erosivat vuonna 1985.

Jones alkoi kirjoittamaan rap-lyriikoita jo lapsena. Hän keskeytti opintonsa high schoolissa mutta luki ahkerasti omatoimisesti. Crack-epidemian aikaisessa Queensbridgessä oli paljon rikollisuutta, mikä on heijastunut Jonesin sanoituksissa.

Ura
---

### Musiikkiura

Nas teki ensiesiintymisensä 17-vuotiaana Main Source -yhtyeen singlellä "Live at the Barbeque" vuonna 1991. Pian tämän jälkeen MC Serch otti Nasin mukaan vierailijaksi *Return Of The Product* -albumilleen. Hän myös järjesti Nasille levytyssopimuksen Columbia Recordsin kanssa. Alun perin *Zebrahead*-elokuvan soundtrackille tehty debyyttisingle "Half Time" ilmestyi vuonna 1992, jonka Jones julkaisi taiteilijanimellä Nasty Nas.

Nas työsti debyyttialbumiaan tuottajinaan DJ Premier, Pete Rock, Large Professor, L.E.S. ja Q-Tip, ja albumin ainoana vierailevana artistina oli AZ. Vaikka *Illmatic* oli ilmestyessään vuonna 1994 arvostelumenestys, ei se myynyt odotetusti. Se saavutti Yhdysvalloissa platinarajan (yli miljoona myytyä levyä) lopulta vuonna 2001. Niin tuotannostaan kuin runollisesta otteestaan kehuttu albumi on 1990-luvun hip hopin merkkipaaluja, jota monet pitävät yhtenä kaikkien aikojen parhaista hip hop -levyistä.

Vuonna 1996 julkaistiin Nasin seuraava albumi, *It Was Written,* jota seurasi siinä esitellyn The Firm -yhtyeen julkaisu *The Album* (1997). Näistä *It Was Written* oli myyntimenestys. Toisaalta boom bap -painotteisuuden vaihtuminen suurelta osin Trackmastersin radioystävällisempään tuotantoon ja "katurunoilijana" tunnetun Nasin mafioso rap -tyylinen esiintyminen "Escobar"-persoonana herätti osassa fanikuntaa syytöksiä kaupallistumisesta. Nas vastasi saamaansa kritiikkiin *I Am...* -albuminsa (1999) singlessä "Hate Me Now". Samana vuonna julkaistiin myös albumi *Nastradamus*, joka sekin myi hyvin, mutta jota usein pidetään hänen kehnoimpana levytyksenään.

Nas vuonna 1998.

  

Vuonna 2001 rap-artisti Jay-Z julkaisi Nasia kritisoivan *dissauskappaleen* "Takeover". Nas vastasi tähän kappaleella "Ether", joka sisältyi myöhemmin samana vuonna julkaistuun *Stillmatic*-albumiin. Albumia pidettiin Nasin paluuna juurilleen, ja se sai arvostusta niin faneilta kuin kriitikoiltakin. Seuraavan vuonna Nas julkaisi julkaisemattomiksi jääneistä kappaleista koostuvan kokoelma-albumin *The Lost Tapes* sekä studioalbumin *God’s Son*, joka oli tematiikaltaan henkilökohtaisempi. Vuonna 2004 ilmestyi tupla-albumi *Street’s Disciple*. Nas sopi välinsä Jay-Z:n kanssa vuonna 2005 ja teki sopimuksen tämän johtaman Def Jam -yhtiön kanssa, jonka kautta hän julkaisi seuraavan levynsä *Hip Hop Is Dead* vuonna 2006.

Vuonna 2008 julkaistiin albumi *Untitled*. Albumin alkuperäinen nimi oli *Nigger*, mutta nimi jouduttiin muuttamaan. Näin ollen albumille ei tullut lopulta ollenkaan nimeä.

Nas julkaisi reggae-muusikko Damien Marleyn kanssa yhteisalbumin *Distant Relatives* vuonna 2010. Julkaisuviikollaan albumi sijoittui Billboard 200 -listan sijalle 5. Hieman ennen sen julkaisua Nas oli eronnut Kelisin kanssa, mitä hän käsitteli seuraavassa *Life Is Good* -albumissaan (2012).

Nas perusti oman levy-yhtiönsä Mass Appeal Records vuonna 2014. Samana vuonna julkaistiin *Illmatic*-albumin 20-vuotisjuhlajulkaisu, ja Nas esitti sen kappaleet Yhdysvaltain kansallisorkesterin kanssa tämän kotisalissa.

Kuuden vuoden tauon jälkeen Nas julkaisi uuden albumin, *Nasir* (2018), jonka vastaavana tuottajana toimi Kanye West. Arvosteluissa levyä pidettiin pettymyksenä, ja osasyynä kritiikkiin oli Nasin vaikeneminen levyllään Kelisin esittämistä pahoinpitelysyytöksistä. Nas kommentoi albumin olleen tehty liian nopeasti kiireen vuoksi.

Nas aloitti 2020-luvun julkaisemalla tuottaja Hit Boyn kanssa tehdyn *King’s Disease* -trilogian ja sen ohella albumin *Magic*, jota hän kuvaili täytealbumiksi ennen viimeisen osan julkaisua. Ensimmäisestä, laajasti arvostusta saaneesta *King’s Disease* -albumistaan Nas voitti uransa ensimmäisen Grammy-palkinnon, joka myönnettiin parhaan rap-albumin kategoriassa.

### Muu ura

Nas on esiintynyt myös elokuvissa, ja hänen tunnetuin näyttelijänroolinsa lienee vuoden 1998 elokuvassa *Belly*. Vuonna 2014 julkaistiin dokumenttielokuva *Nas: Time Is Illmatic*, joka kertoo Nasin uran alkuvaiheista.

Vaikutteet
----------

Varhaisimmiksi musiikillisiksi vaikuttajikseen Nas on nimennyt Rick Jamesin, The Jackson 5:n ja James Brownin. Häneen vaikuttaneita hip hop-artisteja ovat muun muassa Public Enemy, Eric B & Rakim, Boogie Down Productions ja LL Cool J.

Henkilökohtainen elämä
----------------------

Nas on näyttelijä Yara Shahidin serkku. Nasilla on tytär, joka syntyi vuonna 1994, ja poika, joka syntyi vuonna 2009.

Nas oli naimisissa R&B-laulaja Kelisin kanssa vuodesta 2005 vuoteen 2010.

Esiintymiset Suomessa
---------------------

Nas saapui ensimmäiselle Suomen-keikalleen Helsingin Kaapelitehtaalle 4. kesäkuuta 2007. Toisen kerran Nas esiintyi Suomessa 5. marraskuuta 2008 osana Rock the Bells -kiertuetta. Nas konsertoi kolmannen kerran Suomessa 22. maaliskuuta 2011. Konsertti järjestettiin Helsingin The Circus -klubilla. Neljännen kerran Nas esiintyi Suomessa 19. elokuuta 2016 Blockfesteilla Tampereella.

Diskografia
-----------

*Pääartikkeli: Nasin diskografia*
### Albumit

* *Illmatic* (1994)
* *It Was Written* (1996)
* *I Am...* (1999)
* *Nastradamus* (1999)
* *Stillmatic* (2001)
* *God's Son* (2002)
* *Street's Disciple* (2004)
* *Hip Hop Is Dead* (2006)
* *Untitled* (2008)
* *Life Is Good* (2012)
* *Nasir* (2018)
* *King’s Disease* (2020)
* *King’s Disease II* (2021)
* *Magic* (2021)
* *King's Disease III* (2022)
* *Magic 2* (2023)

#### Muut albumit

* *The Album* yhdessä The Firmin kanssa (1997)
* *QB's Finest* (2000)
* *From Illmatic to Stillmatic: The Remixes* (2002)
* *The Lost Tapes* (2003)
* *Greatest Hits* (2007)
* *Distant Relatives* yhdessä Damian Marleyn kanssa (2010)
* *The Lost Tapes II* (2019)

### DVD:t

* Made You Look: God's Son Live - 2003
* Video Anthology Vol. 1 - 2004

Filmografia
-----------

* *Belly* (1998)
* *In Too Deep* (1999)
* *Ticker* (2001)
* *Sacred is the Flesh* (2001)
* *Black Nativity* (2013)
* *Nas: Time Is Illmatic* (2014)
* *Popstar: Never Stop Never Stopping* (2016)
* *Monster* (2018)

Lähteet
-------

1. 1 2 3  Bernstein, B. (tuottaja). (9.5.2005). *Driven*. New York: VH1 Television.
2. ↑  Golianopoulos, Thomas: The Bridge Is Over *Complex*.  2014. Viitattu 20.6.2017. (englanniksi)
3. ↑  Guida, James: Olu Dara gives Queens the blues *Politico*.  27.7.2010. Viitattu 29.7.2017.
4. ↑  Iandoli, Kathy: Jungle: Brother Of Nas, Pioneer Of Queens Rap *getbevel.com*. Viitattu 5.8.2018.
5. 1 2  Abramson, B (tuottaja). (18.4.2012). Behind the Music. Los Angeles: Gay Rosenthal Productions.
6. ↑  Nas: From Queensbridge to Harvard *Gary Moskowitz*.  31.8.2014. Viitattu 7.8.2018. (englanniksi)
7. ↑  Nas *Biography*. Viitattu 7.8.2018. (englanniksi)
8. 1 2  White, Bruin: Revisiting Nas’ Revered Debut Album 'illmatic' 28 Years Later *The Culture Crypt*. Viitattu 25.2.2023. (englanniksi)
9. ↑  Nas Biography *ThoughtCo*. Viitattu 20.6.2017.
10. 1 2  Today in Hip Hop History: Nas' Iconic 'Illmatic' LP Released 23 Years Ago *The Source*.  19.4.2017. Viitattu 20.6.2017.
11. ↑  DeGroot, Joey: 5 Reasons Why "Illmatic" is the Greatest Rap Album Ever. Musictimes.com. 19.4.2014. Viitattu 25.2.2023.
12. 1 2 3 4  Willis, Marcus: Nas’ Debut Album ‘Illmatic’ Turns 25 | Anniversary Retrospective *Albumism*.  2019. Viitattu 25.2.2023. (englanniksi)
13. 1 2 3 4 5  Nas *Encyclopedia Britannica*. Viitattu 13.1.2023. (englanniksi)
14. ↑  Stonebrook, Ian: How The Firm Almost Became Rap's Fiercest Franchise *Boardroom*.  24.10.2022. Viitattu 25.2.2023. (englanniksi)
15. ↑  Common Criticisms of 20 Classic Rap Albums *Complex*.  3.4.2013. Viitattu 5.8.2018. (englanniksi)
16. ↑  Seymour, Craig: Nas's `I Am' Isn't Quite *Washington Post*.  14.4.1999. Viitattu 25.2.2023. (englanniksi)
17. ↑  Wehner, Cyclone: Keepin' It Real *themusic.com.au*.  2013. Viitattu 25.2.2023. (englanniksi)
18. 1 2 3 4 5 6  Nas *AllMusic*. Viitattu 13.1.2023.
19. ↑  Album Review | Nas – Nastradamus *Focus Hip Hop*.  26.2.2016. Viitattu 5.8.2018. (englanniksi)
20. ↑  Nas drops 'Nigger' album title *NME*.  20.5.2008. Viitattu 5.8.2018. (englanniksi)
21. ↑  Billboard - Music Charts, News, Photos & Video *Billboard*. Viitattu 5.8.2018.
22. ↑  Nas' Mass Appeal Records Announces Global Distribution Deal With Universal *HipHopDX*.  13.6.2018. Viitattu 5.8.2018. (englanniksi)
23. ↑  Nas Says Lots on ‘NASIR’ But Avoids the Most Important Issue of All *Highsnobiety*.  18.6.2018. Viitattu 25.2.2023. (englanniksi)
24. ↑  Nas Admits That He And Kanye West Rushed ’Nasir’ *Uproxx*.  25.8.2020. Viitattu 25.2.2023. (englanniksi)
25. ↑  Chris Malone Méndez: Nas Drops His Highly-Anticipated ‘King’s Disease III’ Album *Forbes*. Viitattu 13.1.2023. (englanniksi)
26. ↑  Yoo, Noah: Nas Wins His First Grammy for Best Rap Album *Pitchfork*.  14.3.2021. Viitattu 15.3.2021. (englanniksi)
27. ↑  Mikkonen, Jani: Nas: Time Is Illmatic *yle.fi*.  02.12.2016. Viitattu 5.8.2018.
28. ↑  Nas Recalls His Earliest Musical Influences *HipHopDX*.  5.10.2012. Viitattu 7.8.2018. (englanniksi)
29. ↑  Hip-hop icon Nas reveals the ten records that inspired him *The Independent*.  3.3.2016. Viitattu 7.8.2018. (englanniksi)
30. ↑  YARA SHAHIDI GIVES THE INSIDE STORY ON HER LIFE AS NAS' COUSIN *bckonline.com*. Viitattu 5.8.2018. (englanniksi)
31. ↑  Nas’ daughter is paying homage to her dad — through makeup *New York Post*.  24.6.2015. Viitattu 5.8.2018. (englanniksi)
32. ↑  Rosie Swash: Kelis gives birth to a baby boy *the Guardian*.  23.7.2009. Viitattu 7.8.2018. (englanniksi)
33. ↑  Nas: 'I asked Kelis to make love to me one last time' - NME *NME*.  2.10.2012. Viitattu 29.7.2017. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Nas**.
* Nasin kotisivut

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
* Alankomaat

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Elonet

 |
|  |
| Muut | 
* IdRef

 |

 |